Diari Oficial de la Generalitat Valenciana


Sumari del DOGV 1606, del 19-08-1991 (1991/822389)

DECRET 131/1991, de 23 de juliol, del Consell de la Generalitat Valenciana, pel qual s'autoritzen ensenyaments en la Universitat Jaume I, de Castelló.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1991/07/23/131/dof/vci/html**

### Dades del document

Número de DOGV
:   1606

Data del DOGV
:   19-08-1991

Secció del DOGV
:   DISPOSICIONS GENERALS

Número del document
:   1991/822389


Data del document
:   23-07-1991

Organisme emissor
:   Conselleria de Cultura, Educació i Ciència

Tipus de document
:   Decret

Correcció d'errades

Anàlisi jurídica

Decret 131/1991, de 23 de juliol, del Consell de la Generalitat Valenciana, pel qual s'autoritzen ensenyaments en la Universitat Jaume I de Castelló.  
L'article 2 de la Llei de la Generalitat Valenciana 3/1991, de 19 de febrer, de Creació de la Universitat Jaume 1 de Castelló, va establir els centres docents als quals s'encomanava l?organització i l'administració dels ensenyaments conduents a l?obtenció de títols acadèmics, i va deixar la concreció d'aquests per a un posterior desenvolupament normatiu per part del Govern Valencià.  
Aquest decret pretén de combinar el respecte al principi d'autogovern universitari, el qual permet a cada universitat de configurar el seu propi caràcter acadèmic, amb el dret dels alumnes a prosseguir els seus estudis en aquells ensenyaments que resulten extingits. D'aquesta manera, l?oferta educativa de la nova institució apareix com una creació «ex novo» que pretén de modificar radicalment els continguts docents que fins ara gestionaven els centres de la Universitat de València extingits pel Decret 66/1991, de 15 d'abril, del Consell de la Generalitat Valenciana,  
La reforma dels ensenyaments universitaris actualment en curs obliga a efectuar una aplicació progressiva de les titulacions previstes en la memòria de creació de la Universitat, de tal manera que es mantenen els ensenyaments conduents a l?obtenció dels títols de professor d'Educació General Bàsica, llicenciat en Geografia i Història i llicenciat en Químiques fins l'aprovació definitiva pel Govern de la Nació del catàleg de noves titulacions.  
La Conselleria de Cultura, Educació i Ciència, en aplicació d'allò que s'estableix en la disposició transitòria primera de la Llei de la Generalitat Valenciana 3/1991, de 19 de febrer, i oïda la comissió gestora de la universitat, ha realitzat els estudis pertinents per a determinar quins ensenyaments, entre els inclosos en la memòria presentada davant el Consell d'Universitats, han de ser implantats durant els pròxims cursos en la Universitat Jaume I de Castelló.  
Per tot açò, a proposta del Conseller de Cultura, Educació i Ciència i amb la deliberació prèvia del Govern Valencià en la reunió del dia 23 de juliol de 1991,  
DECRETE:  
Article primer  
Els ensenyaments organitzats pels centres universitaris integrats en la Universitat Jaume I de Castelló segons disposa el Decret 66/1991, de 15 d'abril, del Consell de la Generalitat Valenciana, queden suprimits, sense perjudici del dret dels alumnes que es troben cursant-los a completar-los en aquesta Universitat, de conformitat amb el pla d'estudis vigent en el moment de la integració.  
S'exceptuen del disposat en l'apartat anterior, els ensenyaments conduents a l?obtenció dels títols de professor d'Educació General Bàsica i de llicenciat. en Geografia i Història, que continuaran organitzats per la Facultat de Ciències Humanes i Socials, i també les conduents a l?obtenció del títol de llicenciat en Químiques, que continuaran organitzats per, l?Escola Superior de Tecnologia i Ciències Experimentals.  
Article segon  
S'autoritza la Facultat de Ciències Jurídiques i Econòmiques de la Universitat Jaume I de Castelló a organitzar els ensenyaments conduents a l'obtenció dels títols de diplomat en Ciències Empresarials, diplomat en Gestió i Administració Pública, diplomat en Relacions Laborals, Llicenciat en Administració i Direcció d'Empreses i llicenciat en Dret.  
Article tercer  
S'autoritza la Facultat de Ciències Humanes i Socials de la Universitat Jaume I de Castelló a organitzar els ensenyaments conduents a l?obtenció dels títols de llicenciat en Filologia Anglesa i llicenciat en Psicologia.  
Article quart  
S'autoritza l?Escola Superior de Tecnologia i Ciències Experimentals de la Universitat Jaume I de Castelló a organitzar els ensenyaments conduents a l?obtenció dels títols d'enginyer tècnic en Disseny Industrial, enginyer tècnic en Informàtica de Gestió i enginyer en Informàtica.  
Article cinquè  
L'inici dels ensenyaments, als quals fan referència els articles anteriors, requereix la prèvia homologació dels seus plans d'estudi i la corresponent autorització de la Conselleria de Cultura, Educació i Ciència, de conformitat amb els articles 5, 29.2 i els concordants de la Llei Orgànica 11/1983, de 25 d'agost, de Reforma Universitària, l'article 10.3 del Reial Decret 1497/1987, de 27 de novembre, i l'article 16.4 del Reial Decret 557/1991, de 12 d'abril.  
DISPOSICIO TRANSITORIA  
A l'efecte de respectar el dret dels alumnes actualment matriculats en els ensenyaments que se suprimeixen, la Universitat Jaume I de Castelló en cessarà, curs per curs, l'impartició a partir de l'any acadèmic 1991/92. En qualsevol cas, una vegada extingit cada curs, els alumnes afectats tindran dret a quatre convocatòries d'examen en el curs acadèmic següent.  
DISPOSICIO FINAL  
Es faculta el Conseller de Cultura, Educació i Ciència a dictar les disposicions necessàries per al desenvolupament i execució d'aquest decret.  
València, 23 de juliol de 1991.  
El President de la Generalitat Valenciana,  
JOAN LERMA I BLASCO  
El Conseller de Cultura, Educació i Ciència,   
ANDREU LOPEZ I BLASCO


Còpia Permalink ELI